4 skiet konstabel in PE dood | Netwerk24
Deur Cara-Lee Dorfling 13 Junie 2018 10:23
'n Polisiebeampte van Port Elizabeth is doodgeskiet toe vier gewapende mans op hom losgebrand het.
Die polisie het Woensdagoggend die oorlede polisiebeampte, konst. Bonga Ngcingwana (35) van die Mountweg-polisiekantoor, se naam bekend gemaak.
Ngcingwana is Dinsdagmiddag in Mendiweg, New Brighton, raakgeskiet. Hy is onderweg na die Mercantile-hospitaal dood.
Dié oor-en-weer-skietery het omstreeks 15:00 ontvou toe Ngcingwana en sy kollega, 'n polisiesersant (37), albei speurders van die Mountweg-polisiekantoor, 'n silwer Toyota Etios in Mendiweg voorgekeer het.
"Soos die polisiebeamptes uit hul gemerkte polisievoertuig geklim het, het vier insittendes uit die Etios geklim. Hulle het vuurwapens uitgehaal en verskeie skote op die polisiebeamptes afgevuur.
"Die 35-jarige polisiekonstabel is verskeie kere raakgeskiet, terwyl die polisiesersant daarin geslaag het om ongedeerd skuiling in te neem," sê kapt. André Beetge, polisiewoordvoerder.
Etlike sekondes ná die skietvoorval het 'n polisievoertuig van die New Brighton-polisiekantoor, onwetend van die skietvoorval, op die toneel afgekom.
Die vier insittendes van die Etios het ook op dié polisiebeamptes losgebrand.
Beetge sê hoewel dié polisiebeamptes teruggeskiet het, het die aanvallers daarin geslaag om te vlug.
Beetge sê 'n volskaalse soektog is intussen na die vier aanvallers begin.
Lt.genl. Liziwe Ntshinga, Oos-Kaapse polisiekommissaris, het die voorval ten sterkste veroordeel.
"Die lafhartige aanval op beamptes en die skietdood van 'n konstabel wat sy pligte uitgevoer het om die gemeenskap te beskerm, is bewys van die soort roekelose individue wat voortgaan om die owerhede te ondermyn.